钦定古今图书集成/明伦汇编/官常典/第603卷 > 曹时中
## 钦定古今图书集成/明伦汇编/官常典/第603卷 > 曹时中

按《明外史》本传：“时中，字名节，华亭人。嫌与汉中常侍
同名，遂以字行。成化五年进士。授刑部主事，历迁浙
江佥事。性廉介，遭丧，庐墓有芝产焉。起故官，改云南
所知。或言远方夷獠，不可绳以法，宜稍变故操。时中
曰：‘彼地远，吾道无远，吾知守道而已’。单车之官，以治
行闻。弘治初，王恕为吏部，见时中名，语僚属曰：‘如此
人奈何弃之荒裔’？”乃迁浙江副使。缘海卫所官以苞
苴进，问：“何物？”曰：“岁例。”时中曰：“赃也，何例之有？”叱出之，
威令大行。与同列议事不合，遂乞休归。时中端谨，和
易待人，虽舆隶，一接以诚。至析义理，临事机，权衡可
否，确然不能易。邻有悍生恶其方严，常对其仆呼名
诟之。仆以告，时中徐曰：“彼詈我而汝述之，是再詈也。
置之若勿闻。”生无以难，则伺时中独立门屏，使人前
献嫚书。时中笑曰：“若主必无好语，不须启视也。”取火
焚之，生愧而止。有贵公子挟妓游天马山，歌吹过其
门，时中使人召而挞之曰：“若父居官清俭，若顾淫荡
至此，吾于若大父行也，义不当坐视，故代若父教之。”

泰，景泰五年进士。仆窃其赀，狎妓，泰讼之刑部，摄奴
拷讯，妓反诬泰，坐是废。于时英宗复位，或白其冤。帝
恶其名同《景泰》年号，遂不用。俄有投匿名书毁曹吉
祥者，或以诬泰。帝曰：“此怨我不用故耳。”即遣使逮治，
不胜搒掠，自诬服，坐死。既而得白，乃释归。以词翰自
娱，与时中齐名。